Dan skyn die lig op sy helderste – Finesse Meisie
In die oestyd sal ek vir dié wat oes, sê: Maak eers die onkruid bymekaar en bind dit in bondels om dit te verbrand, maar bring die koring na my skuur toe.
Mense peper my gereeld met die vraag: "Hoe voel dit om 'n aktrise te wees in 'n bedryf wat so donker is?" Met alles wat aangaan in ons wêreld (en sekerlik alles wat op ons skerms gewys word), is dit seker te verstane.
Ek beantwoord hierdie vraag gewoonlik met: "Maar skyn die lig nie die helderste in die donker nie?" Sê sy Woord nie dat lig die donker verdryf nie? Het Jesus óns nie die lig van die wêreld genoem nie?
Sommige mense raak bekommerd oor die tyd waarin ons lewe. Hulle voel Christenskap gaan uitgeroei word of deur die duisternis oorwin word. Maar dis glad nie die prentjie wat Hy vir ons teken nie.
Jesus sê dis juis goed dat die onkruid en die koring saam ryp word vir oestyd. As duisternis onkruid, en geregtigheid die koring, verteenwoordig, dan beteken dit wanneer die onkruid op sy rypste is, gaan die koring net so ryp wees.
Die tyd waarin ons nou lewe, is een waarin ons een van die grootste geleenthede het om mense na die weg van hoop, waarheid, lewe en vryheid te lei, wat net in Jesus te vind is!